Rūtos Binkienės pranešimas

Kaip kvalifikacijos kėlimo kursai Didžiojoje Britanijoje suformavo mane kaip pedagogą

Parašiusi paraiškas Švietimo Mainų Paramos Fondui (Comenius kvalifikacijos tobulinimas) ir gavusi dotaciją, kvalifikacijos kėlimo kursuose Didžiojoje Britanijoje dalyvavau tris kartus: 2005m. Bristolyje (Anglija), 2007m. Langollen (Velsas) ir 2009m. Dunfermline (Škotija). Visi šie kursai buvo skirti anglų kalbos mokytojams, dirbantiems su pradinėmis klasėmis. Taip pat 2007m. teko dalyvauti seminare Krokuvoje (Lenkija), kuriame mokiausi rašyti daugiašalio bendradarbiavimo projektus ir ieškojau tarptautinių partnerių savo mokyklai. Dalyvavimas šiame seminare buvo labi sėkmingas, nes vėliau inicijavau, kartu su darbo grupe parengiau ir koordinavau du tarptautinius daugiašalės partnerystės projektus ,kuriuos mokykla vykdė keturis metus iš eilės nuo 2008 iki 2012 m. kartu su mokyklomis iš Italijos, Vokietijos, Rumunijos, Lenkijos, Graikijos, Turkijos. Taip pat inicjiavau ir parengiau paraišką dėl asistento iš užsienio darbo praktikos mokykloje. Taip į mūsų mokyklą 2009m. atvyko ir keturis mėnesius dirbo bulgaras studentas Yvailo Draganov, tuo metu besiruošiantis tapti dailės mokytoju. Yvailo nepaprastai kruopščiai ruošėsi pamokoms, naudojo mokiniams naujus mokymo metodus, įtraukdamas į pamokas aktyvius žaidimus, glaudžiai bendradarbiavo su dailės mokytoja, be to, su vaikais kalbėjo angliškai.

Visos mano minėtos tarptautinio bendradarbiavimo veiklos (seminarai, projektai, asistento praktika) buvo labai naudingos daugeliu aspektų visai mokyklai, jos bendruomenei - mokiniams, mokytojams, tėvams. Tačiau šiuo pranešimu norėčiau išryškinti naudą , kurią gavau aš pati , o vėliau ir mano mokiniai, mokyklos bendruomenės nariai, dalyvaudama kvalifikacijos kėlimo seminaruose Didžiojoje Britanijoje.

Visų pirma, kursai praplėtė mano akiratį – susipažinau su Didžiosios Britanijos istorija, kultūra, tradicijomis, aplankiau žymias vietas, patobulinau kalbos žinias. Kursų metu klausėme paskaitų apie Didžiosios Britanijos švietimo sistemą, stebėjome pamokas mokyklose, diskutavome su mokytojais, bendravome su mokiniais. Tai leido pajusti kitokią mokyklų atmosferą, palyginti, analizuoti, vertinti, pažvelgti kritiškai į tai, ką ir kaip mes darome, ir kuriose srityse britai arba mes esame pranašesni. Anglų kalbos metodikos užsiėmimų metu daug dirbome grupėse, diskutavome, atlikome įvairias kūrybines užduotis, vyko dramos užsiėmimai, dainavome, deklamavome, pristatinėjome. Kadangi kursuose dalyvavo mokytojai iš įvairių Europos šalių, lyginome švietimo sistemas. Daug dėmesio buvo skiriama vaikų su specialiaisiais poreikiais mokymui ir jų integracijai. Neabejotinai šie kursai paskatino mane diegti naujus mokymo metodus savo darbe, pamokos tapo aktyvesnės, įtraukiančios, sudominančios, motyvuojančios kalbos mokymuisi. Mane ypač sužavėjo platus skanduočių pritaikymas anglų kalbos pamokose. Dainuoti gali ne visi, o skanduoti – gali ir nori kiekvienas vaikas. Vėliau savo susižavėjimą skanduotėmis perteikiau vesdama seminarus Radviliškio ir Panevėžio pedagogams. Galiu drąsiai teigti, kad kursai padėjo man ženkliai patobulinti pamokas, sustiprino pasitikėjimą savimi kaip mokytoja, įdiegė tvirtą supratimą apie tai, kokios turi būti anglų kalbos pamokos pradinėje mokykloje. Naujų žinių ir idėjų turėjau tiek, kad sunku buvo spėti viską panaudoti. Taip pat pradėjau atidžiau sekti kaip ir ką darau, analizuoti kiekvieną pamokos aspektą – kokią naudą jis duoda mokinio tobulėjimui, ar tai skatins , motyvuos, sudomins.

Antras svarbus naudingumo aspektas yra tai, kad tarptautiniuose seminaruose įgyta patirtis išplėtė profesinių interesų sferą, pagerino karjeros perspektyvas, sudarė salygas formuotis naujoms kompetencijoms. Nuo 2007 m. dalyvavau anglų kalbos vadovėlių pradinėms klasėms rašymo projekte, tapau vadovėlių serijos “Golden Key” ir “Key to English” bendraautore. Taip pat 2012m. buvau pakviesta (Švietimo mainų paramos fondo) dalyvauti ir tris metus dalyvavau ekspertinėje veikloje ir vertinau Lietuvos mokyklų pateiktas paraiškas dėl dvišalės mokyklų partnerystės.

Trečia, užmegztos pažintys užsienyje išaugo į glaudžius profesinius kontaktus ir netgi ilgametę nuoširdžią draugystę . Iki pat dabar bendrauju ir bendradarbiauju su mokytojomis iš Vokietijos, Italijos, Turkijos, Graikijos. Kiekvienų Kalėdų proga inicijuoju mūsų mokyklos mokinių apsikeitimąi šventiniais sveikinimais su minėtų šalių mokiniais, keletas klasių nuolat susirašinėja su moksleiviais Vokietijoje. Susirašinėjimas tarp mokinių tikrais laiškais ( o tai šiais laikais gana retas reiškinys) tapo dar viena mano aistra ir metodine naujove pamokose. Pažintys su mokytojais iš įvairių šalių praplėtė interesų ratą, paskatino domėtis jų šalių kultūra ir švietimo sistemos ypatumais. Taip pat palengvino partnerių tarptautiniams projektams paiešką. Beveik visos partnerinės mokyklos atsirado kontaktuojant su mokytojais iš seminarų Didžiojoje Britanijoje ir Krokuvoje.

Ir ketvirtas, bene svarbiausias dalykas, ką man davė minėti seminarai – globalus požiūris į pasaulį, multikultūralizmo pajauta. Bendraudama su pedagogais iš įvairiausių šalių, kalbėdama įvairiomis temomis, kartu leisdama laisvalaikį, keliaudama , iš tiesų suvokiau, kokie mes skirtingi, ir kokie panašūs. Stebėdama retkarčiais kilusius konfliktus tarp skirtingų tautybių žmonių dėl grynai kultūrinių skirtumų, supratau – taip, mes tikrai skirtingi, turime labiau domėtis vieni kitais, žvelgti su geranoriškumu ir atvira širdimi. O kalbant apie mokyklas, problemas, su kuriomis susiduriame , santykius tarp tėvų, mokytojų, mokinių, supranti, kad mes visi siekiame tų pačių tikslų, visi norime to paties, esame tokie panašūs. Ir ypač šiuo metu, kai visuomenėje ( taip pat ir pedagogų tarpe) vyrauja neigiamos, o kai kada net isteriškos nuotaikos atvykėlių atžvilgiu, džiaugiuosi tarptautinių kontaktų man suformuotu supratingumu, atvirumu, globaliu žvilgsniu ir noru žvelgti giliau, toliau. Pasaulis yra platesnis negu atrodo. Kalbos, kad vienos tautos , rasės, religijos žmonės yra vertingesni, o kiti mažiau vertingi, rodo paprasčiausią neišmanymą ir net kvepia rasizmu. To neturėtų sau leisti joks išsilavinęs žmogus, tuo labiau pedagogas, pas kurį į mokyklą bet kada gali ateiti mokytis kitos tautos, rasės, religijos vaikas.

Apibendrinant visą tarptautinio bendradarbiavimo teikiamą naudą ir galimybes, galiu teigti, kad didžiausia dovana, kurią gauname , yra visapusiškas asmenybės tobulėjimas, akiračio praplėtimas, naujų idėjų ir sampratų gimimas. O tai neša tolesnę naudą mokiniams, su kuriais kasdien bendraujame, tėvams, kolegoms, visai mokyklos bendruomenei.